ຣັດ​ເຊຍ​ ບຸກໂຈມ​ຕີຢູ​ເຄ​ຣນເພີ້ມຂຶ້ນ ຂະ​ນະ​ທີ່​ການເຈ​ລະ​ຈາສັນ​ຕິ​ພາບ ​ປາ​ກົດ​ວ່າພົບ​ທາງ​ຕັນ
Biden speaks with Ukrainian president after Kremlin spokesman Peskov says Moscow welcomes written list of demands from Kyiv negotiating team 
ເຈົ້າໜ້າທີ່ຢູເຄຣນກ່າວໃນວັນພຸດວານນີ້ວ່າ ຣັດເຊຍໄດ້ລະເມີດຄຳໝັ້ນສັນຍາຂອງຕົນ ທີ່ເວົ້າວ່າຈະຫລຸດການປະຕິບັດງານທາງທະຫານຂອງຕົນລົງ ຢູ່ໃນເຂດນອກນະຄອນຫຼວງກີຢີບແລະເມືອງເຊີນີຮີບ (Chernihiv) ທາງພາກເໜືອຂອງຢູເຄຣນ ມີລາຍງານຄວາມຄືບໜ້າພຽງເລັກນ້ອຍ ໃນການເຈລະຈາສັນຕິພາບຮອບຫລ້າສຸດ ລະຫວ່າງສອງປະເທດ ທຳນຽບຫ້າແຈກ່າວໃນວັນພຸດວານນີ້ວ່າ ຣັດເຊຍໄດ້ຈັດວາງກຳລັງທະຫານຈຳ ນວນໜ້ອຍ ຢູ່ອ້ອມນະຄອນຫລວງກີຢີບໃນຮອບ 24 ຊົ່ວໂມງທີ່ຜ່ານມາ, ແຕ່ໄດ້ກ່າວຕື່ມວ່າ “ບໍ່ມີຄົນໃດຖືກສົ່ງໃຫ້ກັບຄືນໄປປະຈຳຢູ່ປະເທດຂອງເຂົາເຈົ້າ” "ພວກເຂົາອອກຈາກກີຢີບ (ແລະ) ມຸ້ງຫນ້າໄປທາງທິດເຫນືອ ໜີໄກຈາກຕົວເມືອງ” ນັ້ນຄືຄຳເວົ້າຂອງທ່ານຈອນເຄີບີ, ໂຄສົກຂອງທຳນຽບຫ້າແຈໂດຍໄດ້ກ່າວຕື່ມວ່າ ກຳລັງທະຫານຣັດເຊຍ ສ່ວນໃຫຍ່ແມ່ນຍັງຢູ່ອ້ອມຮອບກີຢີບຢູ່ ຂະນະທີ່ການໂຈມຕີທາງອາກາດຍັງສືບຕໍ່ດຳເນີນໄປ ຣັດເຊຍກ່າວໃນວັນພຸດວານນີ້ວ່າ ບໍ່ມີຮ່ອງຮອຍສະແດງໃຫ້ເຫັນວ່າການເຈລະຈາສັນຕິພາບກັບຢູເຄຣນສາມາດບັນລຸໄດ້ ຢູ່ທີ່ວໍຊິງຕັນນັ້ນ ປະທານາທິບໍດີສະຫະລັດ, ທ່ານໂຈ ໄບເດັນໄດ້ໂອ້ລົມກັບ ປະທານາທິບໍດີຢູເຄຣນ, ທ່ານໂວໂລດິເມຍ ເຊເລັນສ໌ກີໃນວັນພຸດວານນີ້ “ພວກຜູ້ນຳດັ່ງກ່າວໄດ້ປຶກສາຫາລືກັນກ່ຽວກັບວິທີການທີ່ ສະຫະລັດພວມດຳເນີນການຕະຫລອດເວລາເພື່ອປະຕິບັດຄຳຮ້ອງຂໍການຊ່ວຍເຫຼືອດ້ານຄວາມໝັ້ນຄົງຕົ້ນຕໍຂອງຢູເຄຣນ, ຜົນກະທົບອັນສຳຄັນຂອງອາວຸດເຫລົ່ານັ້ນຕໍ່ຄວາມຂັດແຍ້ງ, ແລະສືບຕໍ່ດຳເນີນຄວາມພະຍາຍາມຂອງສະຫະລັດກັບບັນດາປະເທດພັນທະມິດ ແລະຄູ່ພາຄີຕ່າງໆ ເພື່ອລະບຸຄວາມອາດສາມາດເພີ່ມເຕີມ ທີ່ຈະຊ່ວຍທະຫານຢູ ເຄຣນໃຫ້ປົກປ້ອງປະເທດຕົນ,” ນັ້ນຄືຄໍາເວົ້າຂອງທຳນຽບຂາວ ທີ່ກ່າວຢູ່ໃນຖະແຫຼງການສະບັບນຶ່ງ ທຳນຽບຂາວກ່າວຕື່ມວ່າ "ປະທານາທິບໍດີໄບເດັນໄດ້ແຈ້ງໃຫ້ປະທານາທິບໍດີເຊເລັນສ໌ກີຊາບວ່າ ສະຫະລັດຕັ້ງໃຈຈະໃຫ້ການຊ່ວຍເຫຼືອດ້ານງົບປະມານໂດຍກົງ 500 ລ້ານໂດລາ ແກ່ລັດຖະ ບານຢູເຄຣນ", ໂດຍກ່າວອີກວ່າ ຜູ້ນຳຢູເຄຣນໄດ້ ແຈ້ງກ່ຽວກັບສະຖານະຂອງການເຈລະຈາຄັ້ງ ຫລ້າສຸດ ໃຫ້ທ່ານໄບເດັນຊາບ ໃນການກ່າວຄຳປາໄສທາງວີດີໂອ ໃນວັນພຸດວານນີ້ ທ່ານເຊເລັນສ໌ກີກ່າວວ່າ “ຂ້າພະເຈົ້າໄດ້ຂອບໃຈສະຫະລັດສຳລັບການຊ່ວຍເຫຼືອດ້ານມະນຸດສະທຳຊຸດໃໝ່ທີ່ມີມູນຄ່າ 1 ຕື້ໂດລາ ແລະອີກ 500 ລ້ານໂດລາ ເຂົ້າໃນການຊ່ວຍເຫຼືອດ້ານງົບປະມານໂດຍກົງ ຂ້າພະເຈົ້າຍັງໄດ້ເນັ້ນໃຫ້ເຫັນວ່າ ດຽວນີ້ແມ່ນຢູ່ຈຸດຫັນປ່ຽນ ”